CELEX: 62014TN0721
Language: el
Date: 2014-10-13 00:00:00
Title: Υπόθεση T-721/14: Προσφυγή της 13ης Οκτωβρίου 2014 — Βέλγιο κατά Επιτροπής

1.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 431/42
            
         Προσφυγή της 13ης Οκτωβρίου 2014 — Βέλγιο κατά Επιτροπής
   (Υπόθεση T-721/14)
   (2014/C 431/66)
   Γλώσσα διαδικασίας: η ολλανδική
   
      Διάδικοι
   
   
      Προσφεύγον: Βασίλειο του Βελγίου (εκπρόσωποι: L. Van den Broeck και M. Jacobs, επικουρούμενοι από τους P. Vlaemminck και B. Van Vooren, δικηγόρους)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει τη σύσταση 2014/478/ΕΕ της Επιτροπής, της 14ης Ιουλίου 2014, σχετικά με τις αρχές για την προστασία καταναλωτών και παικτών υπηρεσιών τυχερών παιχνιδιών σε απευθείας σύνδεση, καθώς και για την αποτροπή των ανηλίκων από τη συμμετοχή σε τυχερά παιχνίδια σε απευθείας σύνδεση·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής του, το προσφεύγον προβάλλει πέντε λόγους ακυρώσεως.
   
               1.
            
            
               Με τον πρώτο λόγο προβάλλεται παραβίαση της αρχής της δοτής αρμοδιότητας κατ’ άρθρο 5 ΣΕΕ, διότι δεν έγινε παραπομπή στην ουσιώδη νομική βάση που περιέχεται στις Συνθήκες, σύμφωνα με την οποία παρέχεται στην Επιτροπή η αρμοδιότητα να λάβει το προσβαλλόμενο μέτρο.
            
         
               2.
            
            
               Με τον δεύτερο λόγο προβάλλεται παραβίαση της αρχής της δοτής αρμοδιότητας, δεδομένου ότι οι Συνθήκες δεν παρέχουν στην Επιτροπή την αρμοδιότητα να θεσπίσει στον τομέα των τυχερών παιγνίων νομοθέτημα με αποτέλεσμα εναρμονίσεως.
            
         
               3.
            
            
               Με τον τρίτο λόγο προβάλλεται παραβίαση της αρχής της καλόπιστης συνεργασίας κατά το άρθρο 4, παράγραφος 3, ΣΕΕ και της θεσμικής ισορροπίας κατά το άρθρο 13, παράγραφος 2, ΣΕΕ, διότι η Επιτροπή δεν έλαβε υπόψη της τα Συμπεράσματα του Συμβουλίου της 10ης Δεκεμβρίου 2010«Πλαίσιο για τα τυχερά παιχνίδια και τα στοιχήματα στα κράτη μέλη της Ευρωπαϊκής Ένωσης» (έγγραφο 16884/10).
            
         
               4.
            
            
               Με τον τέταρτο λόγο προβάλλεται παραβίαση της αρχής της καλής πίστεως κατά το άρθρο 4, παράγραφος 3, ΣΕΕ, ως προς τα κράτη μέλη.
            
         
               5.
            
            
               Με τον πέμπτο λόγο προβάλλεται παράβαση των άρθρων 13, παράγραφος 2, ΣΕΕ και 288 και 289 ΣΛΕΕ, δεδομένου ότι το προσβαλλόμενο μέτρο αποτελεί εν τοις πράγμασι κεκρυμμένη οδηγία. Το προσφεύγον προβάλλει επίσης παράβαση του άρθρου 52 του Χάρτη των Θεμελιωδών Δικαιωμάτων της Ευρωπαϊκής Ένωσης, διότι η Επιτροπή παρανόμως περιορίζει την ελευθερία εκφράσεως και πληροφορήσεως όπως κατοχυρώνεται στο άρθρο 11 του Χάρτη των Θεμελιωδών Δικαιωμάτων.